༄༅། །ལྷའི་རྣལ་འབྱོར་ཕལ་མོ་ཆེ་ལ་སྦྱར་རུང་སྲེག་བླུགས་ཀྱི་ཆོ་གའི་ཁོག་ཕུབ་
ངག་འདོན་བཅས་རིན་ཆེན་གསེར་གྱི་ཕྲ་མིག་
ཅེས་བྱ་བ་བཞུགས་སོ།། །།
༄༅། །ཨོཾ་སྭསྟི་སིདྡྷཾ། གཉིས་མེད་ཡེ་ཤེས་བྱིན་ཟ་ཡིས། །འགལ་རྐྱེན་ཚང་ཚིང་ཀུན་བསྲེགས་ནས། །ཕྲིན་ལས་སྣང་བ་སྦྱིན་མཛད་མགོན། །བླ་མ་ཡེ་ཤེས་མེ་ལྷས་སྐྱོངས། །བསྙེན་སྒྲུབ་མཐར་ཕྱིན་མཆོག་ཐུན་གྱི། །དངོས་གྲུབ་སྙེ་མ་ལེན་འདོད་དང་། །ལམ་གྱི་བོགས་འདོན་གྱིས་བྲེལ་རྣམས། །ཚུལ་འདི་ཡིད་ཀྱི་ངལ་སྟེགས་འགྱུར། །དེ་ལ་འདིར་རྒྱུད་སྡེ་གོང་འོག་གི་ལྷའི་རྣལ་འབྱོར་སྦྱིན་སྲེག་དམིགས་བསལ་མེད་པ་རྣམས་ལ་བསྙེན་སྒྲུབ་ཀྱི་འབྲས་བུ་མྱུར་དུ་འབྱིན་པ་དང་། སྔགས་ཀྱི་ལྷག་ཆད་སྦྱང་བ་དང་། ལས་སྦྱོར་ཡོད་པ་རྣམས་ཀྱི་བོགས་འདོན་དང་། མེད་པ་རྣམས་ལ་ལས་ཀྱི་དངོས་གཞིར་འགྱུར་བའི་སྲེག་བླུགས་ཀྱི་ཆོ་ག་ལག་ཏུ་ལེན་པའི་ཚུལ་ལ། སྤྱིར་སྦྱིན་སྲེག་གི་ངེས་ཚིག་ནི། ཧོ་མ་ཞེས་པའི་སྒྲ་ལས་དྲངས་ན་ཡི་གེ་ཕྱིས་བསྣན་གྱི་དབང་གིས། ཧོ་ནི་ཧོཏྱ་སྟེ་བསྲེག་བྱ་དང་། མ་ཡིག་ནར་བྱས་པས་དཱ་ན་སྦྱིན་པ་སྟེ་བསྲེག་བྱའི་རྫས་རྣམས་མེ་ལྷའི་ཞལ་དུ་སྦྱིན་པས་ན་དེ་སྐད་ཅེས་མངོན་པར་བརྗོད་པའི་ཚུལ། དཔལ་ཁ་སྦྱོར་ལས། མེ་ནི་ལྷ་ཡི་ཞལ་དུ་གསུངས། །སྦྱིན་སྲེག་དེ་ཉིད་རྣམ་པར་གནས། །ཞེས་སོ། །དགོས་པ་ནི། གོང་དུ་སྨོས་པ་ལྟར་བསྙེན་སྒྲུབ་ཀྱི་འབྲས་བུ་མྱུར་དུ་འབྱིན་ཅིང་། ལྷག་ཆད་ཀྱི་ཉེས་པ་སེལ་བ་སོགས་མཐའ་ཡས་ཏེ། ཁ་སྦྱོར་ལས། སྦྱིན་སྲེག་གིས་ནི་ལྷ་རྣམས་ཚིམ། །ཚིམ་པར་གྱུར་ནས་དངོས་གྲུབ་སྩོལ། །གང་ཞིག་སྔགས་ཀྱི་ལྷག་ཆད་དག།དེ་ཀུན་སྦྱིན་སྲེག་གིས་ནི་དགང་། །ཞེས་དང་། བྱེ་བྲག་ལས་སོ་སོའི་དགོས་པའང་། གྲུབ་ཆེན་ནག་པོ་བས། སྡིག་པ་འཇིག་ཕྱིར་ཞི་བ་སྟེ། །བསོད་ནམས་ཡོངས་སུ་སྤེལ་རྒྱས་ཡིན། །ཆགས་པས་སྒོམ་པའི་དབང་འགྱུར་ཏེ། །རྟོག་པ་གསད་ཕྱིར་མངོན་སྤྱོད་དོ། །ཞེས་སོ། །དབྱེ་ན། རྒྱུད་སྡེ་རིན་པོ་ཆེ་རྣམས་ནས་ཞི་རྒྱས་དབང་དྲག་གི་ལས་ཀྱིས་རབ་ཏུ་ཕྱེ་བའི་དགུག་པ་དང་། སྡང་པ། བསྐྲད་པ་སོགས་ཇི་སྙེད་ཅིག་གསུངས་ཀྱང་། ཡེ་ཤེས་ཐིག་ལེ་ལས། སྦྱིན་སྲེག་སྡིག་པ་འཇིག་བྱེད་པ། །ཞི་བ་དང་ནི་རྒྱས་པ་དང་། །དེ་བཞིན་དབང་དང་མངོན་སྤྱོད་དོ། །ཞེས་གསུངས་པ་ལྟར་རྩ་བའི་ལས་བཞིར་འདུ་བ་ལས། ཐོག་མར་སྔགས་ཀྱི་ལྷག་ཆད་དང་། སྡིག་པ་དང་སྒྲིབ་པ་དང་། བགེགས་དང་བར་དུ་གཅོད་པ་སོགས་ཉེ་བར་སྦྱང་བའི་སླད་ཞི་བའི་སྦྱིན་སྲེག་ཇི་ལྟར་བྱ་བའི་ཚུལ་ལའང་སྦྱོར་དངོས་རྗེས་གསུམ་ལས། དང་པོ་སྦྱོར་བ་ནི། རྣམ་པར་དུལ་བའི་གནས་སུ་ས་སྟེགས་ངོས་མཉམ་པར་ཐིག་ཆེན་བརྒྱད་བཏབ་པའི། དབུས་ནས་མཐོ་གང་གི་ཚད་ཀྱིས་ཟླུམ་པོར་བསྐོར་བས་ཁྲུ་གང་འབྱུང་བ་ནི་ཐབ་ཀྱི་ནང་ངོ་། །དེའི་ཕྱི་རོལ་ཏུའང་སོར་བཞི་པ་ལན་གཉིས་ཀྱིས་བསྐོར་བས་ཁ་སྒྱེར་དང་མུ་རན་འབྱུང་། དབུས་ནས་ཚངས་ཐིག་དང་མུ་རན་འཛོམ་པའི་བར་གྱི་སྲད་བུ་དེས་ཟུར་བཞིར་བྱ་རྗེས་བྱས་ཏེ། སྟེགས་བུ་གྲུ་བཞིར་གདབ། དེའི་ཕྱི་རོལ་ཏུའང་སོར་བཞི་པའི་ཚད་ཀྱིས་ཆ་ཁ་གྲུ་བཞིར་གདབ་པ་ནི་སྟེགས་བུའི་དཔངས་མཚོན་བྱེད་ཡིན་གསུངས། མུ་རན་ལ་རྡོ་རྗེ་ཁ་ཟུམ་པའི་ཕྲེང་བ་དང་། སྟེགས་བུའི་གྲྭ་བཞིར་ཟླ་ཕྱེད་རྡོ་རྗེ་རྩེ་ནང་བསྟན་བྲི། གཞི་ཚོན་ཐམས་ཅད་དཀར་པོ་ལ། གཅད་རྣམས་ཅི་མཛེས་སུ་བྱ། ཕལ་ཆེ་བ་ལ་ཐབ་དབུས་ནས་སུམ་གཅིག་གིས་བསྐོར་བ་པདྨའི་ལྟེ་བ་དང་། དེའི་ཕྱི་སུམ་གཉིས་ལ་པདྨའི་འདབ་མ་བྱ་ཞིང་། དེའི་ཚབ་ཏུ་ལྷའི་བསྐྱེད་ཆོག་གི་དབྱེ་བས་པད་འདབ་རིམ་ཅན་དང་། འཁོར་ལོ་དང་། ཆོས་འབྱུང་དང་། གཞལ་ཡས་ཁང་སོགས་གང་དགོས་ཀྱི་ཐིག་ལག་ལེན་བཞིན་བཏབ་ལ། ལྷ་དུ་ཡོད་ཀྱི་ཕྱག་མཚན་ནམ། སྐུ་མདོག་དང་མཐུན་པའི་ཚོན་ཕུང་བྱ་ཞིང་། གཙོ་བའི་ཞལ་འཇིག་རྟེན་པའི་ནུབ་ཏུ་བསྟན། བྱ་བཏང་ལྟ་བུ་བུད་ཤིང་ཆེར་མེད་པ་དང་། གནས་ཁང་སོགས་ཀྱིས་མ་བདེ་ན་གོང་དུ་སྨོས་པའི་ཆ་ཚད་ཕྱེད་ཕྱེད་དབྲི་བ་ལས་འོས་མེད་དོ། །བུད་ཤིང་འོ་མ་ཅན་གྱི་ཤིང་དངོས་འབྱོར་དཀའ་བས། བལ་བུ། འོམ་བུ། ལྕང་དཀར། ཉ་འཕྲིག་ལྟ་བུ་དང་། སྲོག་ཆགས་མེད་པའི་ལྕི་བ་སྐམ་པོས་ཀྱང་རུང་བས། ཁ་སྒྱེར་གྱི་སྟེང་ནས་ཟླུམ་པོར་བརྩིག།དེའི་ནང་གི་འཇིག་རྟེན་པའི་ཤར་ལྷོར་མེ་ཚང་གི་ཏིང་ལོ་གཞག།ཐབ་ཀྱི་མདུན་དུ་སྒྲུབ་པ་པོའི་སྟན་དཀར་པོ་བཏིང་བའི་མདུན་དུ་སྟེགས་ཀྱི་ཁར་རྡོ་རྗེ་དྲིལ་བུའི་བར་དུ་དགང་བླུགས་ཁ་སྦྱར་བ་དང་། གཡས་ངོས་སུ་དུང་ཕོར་དྲི་བཟང་གི་ཆུས་བཀང་བ་ཀུ་ཤའི་འཐོར་ཡབ་དང་བཅས་པའི་བསང་ཆུ། བླ་མེད་ཡིན་ན་གཡོན་ངོས་སུ་ནང་མཆོད་ཀྱང་བཤམ། གྲུབ་ན་མེ་ཡོལ་ཀྱང་བཞག་སྟེ་གངས་ཏི་སེར་བསྒོམ། རྫས་ནི། སྒྲུབ་པ་པོའི་གཡས་ལོགས་ཀྱི་སྟེགས་ལ་རིམ་བཞིན། ཡམ་ཤིང་གོང་དུ་སྨོས་པའི་ཤིང་ལས་སོར་བཅུ་གཉིས་པ་རྩི་མ་ཉམས་པ་རྩ་རྩེ་སྦྲང་ངམ་མར་གྱིས་སྦགས་པ་གྲངས་དུ་དགོས་དང་། མར་ཁུ། ཏིལ་ནག་སྟེ་རྫས་ཀྱི་གཙོ་བོ་གསུམ་གྱིས་ཆོག།འབྱོར་ཞིང་སྤྲོ་ན་ཟས་མཆོག་ནས་ཀུ་ཤའི་བར་གྱི་རྫས་བརྒྱད་ཀྱང་བཤམ། གཡོན་ངོས་སུ་གཏོར་མ་གཉིས་དང་། མཆོད་པ་ཚན་གཉིས་བཤམ། རྫས་ཀྱང་ཚན་པ་གཉིས་བཤམས་ན་ལེགས་མོད། སྣོད་མ་འབྱོར་ན་མེ་ལྷ་ལ་འབུལ་སྐབས་ཅུང་ཟད་རེ་ཕྲིས་ནས་འདས་པ་ལ་འབུལ་རྒྱུར་བསྲེ། ཀུ་ཤའི་ཆུན་པོ་བརྒྱད་དང་། དཔལ་འབར། རླུང་ཡབ་ལ་སོགས་པ་འདུ་བྱ་བ་ནི་སྦྱོར་བའི་ཆོས་སོ། །གཉིས་པ་དངོས་གཞི་ནི། དེ་ནས་ཕྱེ་མ་རེད་ཀྱི་དུས་ལ་བབ་པ་ན། རང་ཉིད་ཁྲུས་བྱས་གོས་རྒྱན་དཀར་པོས་བརྒྱན། སྐྱིལ་ཀྲུང་ངམ་པུས་འཁྱུད་དང་བཅས་པའི་ཙོག་པུ་རྐང་པ་གཉིས་ཅུང་ཟད་བསྣོལ་བ་རིག་བྱེད་འདོན་པ་ལྟ་བུའི་སྤྱོད་ལམ་གྱིས་ཁ་ཤར་དུ་ཕྱོགས་ཏེ། རང་གཞན་གྱི་སྡིག་སྒྲིབ་ལ་སོགས་པ་ཞི་བར་བྱ་བའི་བསམ་པས་འཁོད་ལ། བདག་བསྐྱེད་ཀྱི་རྣལ་འབྱོར་རང་རང་གི་སྒྲུབ་ཐབས་བཞིན་ཉམས་སུ་བླང་ངོ་། །དེ་ནས་བསང་ཆུ་ལ་དམིགས་ཏེ་ལས་སྔགས་གང་ཡིན་པ་དེའམ། གསལ་ཁ་མེད་ན། ཨོཾ་ཨ་མྲྀ་ཏེ་ཧཱུྃ་ཕཊ། ཅེས་པ་ཉེར་གཅིག་ཙམ་བཟླས་པས། ཆུ་ནུས་པ་དང་ལྡན་པར་བསམ། རྒྱུན་བཞག་གི་མེ་སོགས་མི་འབྱོར་བས། ཤིས་པའི་ཁྱིམ་གང་རུང་གི་མེའམ། མར་མེ་ལས་དཔལ་འབར་སྦར་ཏེ། ལག་པ་གཉིས་ཀས་ཐབ་ལ་ཟླུམ་པོར་བསྐོར་ཞིང་། ངག་ཏུ། ཨོཾ་བཛྲ་ཛཱ་ལ་རྃ། ཞེས་བརྗོད་ཅིང་ཐབ་ནང་གི་ཏིང་ལོ་སྦར་ལ། རྩྭ་སྐམ་པོ་སོགས་ཀྱིས་གསོ། དེ་ནས་དགང་བླུགས་བྱང་ཆུབ་མཆོག་གི་ཁུ་ཚུར་རམ། དེ་བཞིན་གཤེགས་པའི་ཁུ་ཚུར་ཞེས་པ་ཁུ་ཚུར་ལས་མཐེ་བོང་གཉིས་ཅུང་ཟད་བསྒྲེངས་པས་བཟུང་ལ། བླུགས་གཟར་མར་དང་བཅས་པས་དགང་གཟར་ལ་རེག་པར་མར་ཁུ་བུད་ཤིང་ལ་ཁྱབ་པར་བླུགས་ཏེ། ཨོཾ་བཛྲ་ཛྭ་ལ་རྃ། བརྗོད། འདི་ནས་ཆོ་ག་མ་ཚར་གྱི་བར་རམ། མི་ནུས་ནའང་དགང་བླུགས་འཛིན་པའི་དུས་སུ་གྲུ་མོ་གཉིས་པུས་མོའི་ཁོངས་ལས་ཕྱིར་མི་འདའ་བའི་ཀུན་སྤྱོད་བྱ། རླུང་ཡབ་ཀྱིས་ཀྱང་གཡབས་ལ། མེ་པྲ་བརྟག།ངན་ན་ལས་སྔགས་སམ། ཧཱུྃ་རིང་པོ་བརྗོད་ཅིང་བསང་ཆུ་ཕྱོགས་ཀུན་ཏུ་གཏོར་བས་ཞི་བར་བྱའོ། །བསང་ཆུ་མཆོད་པ་དང་རྫས་རྣམས་ལ་གཏོར་ཞིང་། ལས་སྔགས་སམ། ཨ་མྲྀ་ཏེས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན་ལ་སོགས་པའི་ཉེ་བར་སྤྱོད་པ་རྣམས་དང་། ཡམ་ཤིང་ལ་སོགས་པའི་བསྲེག་རྫས་རྣམས་དྭངས་ཤིང་ཐོགས་པ་མེད་པ། ལྷ་མཉེས་པ་དང་། སོ་སོའི་ལས་སྒྲུབ་པའི་ནུས་པ་དང་ལྡན་པར་གྱུར། ཅེས་དང་། སོ་སོའི་ཕྱག་རྒྱ་དང་བཅས་པ། ཨོཾ་བཛྲ་ཨརྒྷཾ་སྭཱ་ཧཱ། ནས་ཤབྡ་སྭཱ་ཧཱའི་བར་བརྗོད། བླ་མེད་ཡིན་ན། ཨ་ལས་བྱུང་བའི་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཧཱུྃ་ཞུ་བ་ལས་སོགས་བརྗོད། དེ་བཞིན་དུ་ཆུ་གཅིག་དང་། གསུམ་དང་། བཞི་ལྟ་བུ་ཡིན་ཚེ་རང་མིང་དང་སྔགས་སོ་སོའི་ལུགས་བཞིན་བརྗེ། བདུད་རྩི་བྱིན་རླབས་བདག་བསྐྱེད་ཀྱི་སྐབས་སུ་ཡོད་ན་དེས་འཐུས་ཤིང་། མེད་ན་སྐབས་འདིར་བྱིན་རླབས་རྒྱས་པའམ། བསྡུ་ན། ཨོཾ་ཨཱཿཧཱུྃ་ཧོཿ དང་། ཨོཾ་ཨཱཿཧཱུྃ། ཞེས་པ་ཙམ་གྱིས་ཤ་ལྔ་བདུད་རྩི་ལྔ་ཡེ་ཤེས་ལྔའི་ས་བོན་རྣམས་ཞུ་བའི་བདུད་རྩིར་བསམ། གང་ལྟར་ཡང་། མཆོད་ཡོན་གྱི་ཕྱག་རྒྱ་བཅས་ལ། ཨོཾ་ཨཱཿཧཱུྃ་སྭཱ་ཧཱས་ཡམ་ཤིང་། ཨོཾ་ཤྲཱི་སྭཱ་ཧཱས་མར། ཨོཾ་ཛྲཱིཾ་སྭཱ་ཧཱས་ཏི་ལ་སོགས་འབྲུ། ཨོཾ་སྭ་སྭཱ་ཧཱས་རྫས་ཐམས་ཅད་བཀྲུ། ཨོཾ་ཀུ་རུ་ཀུ་རུ་སྭཱ་ཧཱས་རྫས་ཐམས་ཅད་སྦྱངས་ཏེ་བྱིན་གྱིས་བརླབ། བསྡུ་ན། ཨོཾ་ཨཱཿཧཱུྃ། ལན་ཁ་ཡར་བརྗོད་པས་འགྲུབ་བོ། །ཐབ་སྔར་བཞིན་བསང་སྦྱང་། སྟོང་པའི་ངང་ལས་ཧཱུྃ་ལས་བྱུང་བའི་ཞི་བའི་ཐབ་ཁུང་དཀར་པོ་ཟླུམ་པོ་རྒྱའི་ཕྱེད་ཀྱི་དཔངས་དང་ལྡན་པ། ཁ་སྒྱེར་དང་བཅས་ཤིང་། མུ་རན་ལ་རྡོ་རྗེའི་ཕྲེང་བས་མཚན་པ། ནང་ལྷ་རྫས་ཀྱི་བུད་ཤིང་གིས་གང་བ། སྟེགས་བུའི་གྲྭ་བཞིར་ཟླ་ཕྱེད་རྡོ་རྗེས་སྤྲས་པའི་དབུས་སུ་པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ་རྃ་ལས་བགྲང་ཕྲེང་རྃ་གྱིས་མཚན་པ་ལས་མེ་ལྷ་སྐུ་མདོག་དཀར་པོ་ར་སྐྱེས་ལ་ཞོན་པ། ཞལ་གཅིག་ཕྱག་བཞི་པ། གཡས་གཉིས་ཀྱིས་མཆོག་སྦྱིན་དང་བགྲང་ཕྲེང་། གཡོན་གཉིས་ཀྱིས་དབྱུ་གུ་རྩེ་གསུམ་པ་དང་རིལ་བ་སྤྱི་བླུགས་འཛིན་པ། གསུས་ཁྱིམ་ཆེ་བ། རལ་པའི་ཐོར་ཚུགས་ཅན། ཨག་ཚོམ་འཕྱང་བ། དྲང་སྲོང་གི་ཚོགས་ཀྱིས་བསྐོར་བར་བསམ། དེའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཞེས་པ་ཙམ་མམ། སོ་སོའི་ལུགས་བཞིན་ཚུལ་མི་འདྲ་བ་དང་། སྐྱེ་མཆེད་བྱིན་རླབས། གོ་ཆ་སོགས་གང་འོས་དགོད། རང་གི་སྙིང་གའི་ས་བོན་ལས་འོད་ཟེར་འཕྲོས་པས་ཤར་ལྷོ་ནས་མེ་ལྷ་འཁོར་དང་བཅས་པ་ཨོཾ་བཛྲ་ས་མཱ་ཛཿ ཞེས་དང་། ལག་པ་གཉིས་ཀྱི་མཐེ་བོང་གུང་མོའི་རྩ་བར་གཞག།མཛུབ་མོས་གུང་མོའི་རྒྱབ་ནས་བཀབ་པ་དབྱུ་གུ་རྩེ་གསུམ་པའི་ཕྱག་རྒྱ་རྣ་བའི་དྲུང་དུ་གཡབ་ཅིང་། ཚུར་སྤྱོན་ཚུར་སྤྱོན་འབྱུང་པོ་ཆེ། །མེ་ལྷའི་རྒྱལ་པོ་དྲང་སྲོང་མཆོག།སྲེག་བླུགས་ཞལ་ཟས་བཞེས་སླད་དུ། །འདི་ཉིད་དུ་ནི་གཤེགས་སུ་གསོལ། །ཨོཾ་ཨགྣ་ཡེ་ས་པ་རི་ཝཱ་ར་ཨེ་ཧྱེ་ཧི། ཞེས་པས་སྤྱན་དྲང་། ཛཿཧཱུྃ་བྃ་ཧོཿ ཞེས་པས་བསྟིམ། སླར་ཡང་སྙིང་གའི་ས་བོན་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ ཞེས་པས་སྤྱན་དྲངས་པ་ལ། དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས། དེ་བཞིན་གཤེགས་པ་ཐམས་ཅད་ཀྱིས་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག།ཆུའི་ལྷག་མ་ཡར་ལུད་པ་ལས་རྣམ་པར་སྣང་མཛད་ཀྱིས་དབུར་བརྒྱན་པར་བསམ། དེ་ནས། ཨོཾ་ཨགྣ་ཡེ་ས་པ་རི་ཝཱ་ར་ཞེས་པ་རེ་རེའི་མགོར་སྦྱར་བའི་ཨརྒྷཾ་སོགས་ཀྱིས་མཆོད་ཅིང་རོལ་མོ་དབུལ། བླ་མེད་ཡིན་ན་ནང་བདུད་རྩིས་ཀྱང་མཆོད། རྡོ་རྗེ་དྲིལ་བུ་འཛིན་པས། འཇིག་རྟེན་དབང་ཕྱུག་ཚངས་དབང་མགོན་གྱི་སྲས། །མེ་ལྷའི་རྒྱལ་པོ་ཌཱ་ཀིས་དབང་བསྐུར་བ། །ཤེས་རབ་མཆོག་གིས་ཉོན་མོངས་ཐམས་ཅད་སྲེག།འཇིགས་བྱེད་མེ་ལྷ་ཉིད་ལ་རྣམ་པར་འདུད། །ཅེས་པས་བསྟོད་དེ། ཀུ་ཤའི་ཆུན་པོ་བརྒྱད་བསང་སྦྱང་། སྟོང་པའི་ངང་ལས་ཧཱུྃ་ལས་བྱུང་བའི་ཀུ་ཤ་སྔོ་ལྗང་རྩ་བ་དང་རྩེ་མོ་མ་ཉམས་པ་དྭངས་ཤིང་ཐོགས་པ་མེད་པ་ཐབ་དང་ཡོ་བྱད་རྣམས་ཀྱི་འབགས་པ་དང་མ་དག་པ་སེལ་བའི་ནུས་པ་དང་ལྡན་པར་བསམས་ཏེ། ཨོཾ་ཀུ་ཤ་འདི་ནི་བཟང་ཞིང་དགེ །ས་ལས་སྐྱེས་པའི་སྙིང་པོ་མཆོག།ཚངས་པ་ཡི་ནི་དག་བྱེད་ཡིན། །དཀོན་མཆོག་གསུམ་གྱི་དག་བྱེད་དེ། །དེས་བདག་ལ་གེགས་མེད་ཅིང་ཞི་བར་མཛོད་ཅིག།ཅེས་དང་། །ཨོཾ་བཛྲ་སཏྭ་ཨ། ཞེས་ལན་བརྒྱད་བརྗོད་ཅིང་ཐབ་ཀྱི་མདུན་ནས་གཡས་སྐོར་གྱི་རིམ་པས་ཕྱོགས་མཚམས་བརྒྱད་དུ་དགྲམ་མོ། །དེ་ནས་གཟར་བུ་གཉིས་ཕྱག་རྒྱ་དང་ཀུན་སྤྱོད་སྔར་ལྟར་གྱིས་བཟུང་སྟེ། མེ་ལྷའི་ཞལ་ཅུང་ཟད་གདངས་པའི་ལྗགས་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལ་རྃ། དེ་ལས་འོད་ཀྱི་སྦུ་གུ་བྱུང་བ་དགང་བླུགས་ཀྱི་ཁའི་རྃ་ལ་ཕོག་པས་མར་ཁུ་གསོལ་བར་བསམ་ཞིང་། ཨོཾ་ཨགྣ་ཡེ་སྭཱ་ཧཱ། ཞེས་ལན་བདུན་བརྗོད་ཅིང་མར་བླུགས་གཟར་བདུན་གྱིས་དགང་གཟར་བཀང་ལ། མཐར། ཨོཾ་ཨགྣ་ཡེ་ཨཱ་དཱི་པྱཱ་དཱི་པྱ་མ་ཧཱ་ཤྲི་ཡེ་ཧ་བྱ་ཀ་བྱ་བ་ཧ་ནཱ་ཡ་སྭཱ་ཧཱ། བདག་གི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་པ་དང་སྒྲིབ་པ་བག་ཆགས་དང་བཅས་པ་དང་། སྒོ་གསུམ་གྱི་ནད་གདོན་ཉེར་འཚེ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་པའམ། བསྙེན་པའི་ཁ་སྐོང་ཡིན་ཚེ། གསང་སྔགས་ཀྱི་ལྷག་ཆད་ལ་སོགས་པའི་ཉེས་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་བརྗོད་ཅིང་གཟར་བུ་ཁ་སྦྱར་ལ་དབུལ། དེ་ལྟ་བུ་ལན་གསུམ་སོང་བ་དང་། ཡམ་ཤིང་ལག་པ་གཡོན་དུ་གཟུང་། གཡས་པའི་མཐེབ་སྲིན་གྱིས་རེ་རེ་ནས་བླངས་ཏེ་ཅུང་ཟད་བསྐོར་ཞིང་མཆོག་སྦྱིན་གྱི་ཕྱག་རྒྱ་དང་བཅས་པས། ཨོཾ་བོ་དྷི་བྲྀཀྵཱ་ཡ་སྭཱ་ཧཱ། ཞེས་པ་བདུན་ནམ་ཉེར་གཅིག་ལ་སོགས་པས་ཕུལ་བའི་མཐར། ཨོཾ་བོ་དྷི་བྲྀཀྵཱ་ཡ། བདག་གི་ཚེ་འཁོར་བ་ཐོག་མ་མེད་པ་ནས་བསགས་པའི་སོགས་སྤེལ་ཚིག་སྔར་ལྟར་གང་འོས་བརྗོད། དེའི་རིགས་འགྲེ་ཤེས་པར་བྱས་ལ། ཨོཾ་ཨགྣ་ཡེ་སྭཱ་ཧཱ། ཞེས་པས་མར་དང་། ཨོཾ་སརྦ་པཱ་པཾ་ད་ཧ་ན་བཛྲཱ་ཡ་སྭཱ་ཧཱ། ཞེས་པས་ཏིལ་དབུལ། འཕྲལ་གྱི་གནོད་པ་ཞི་བ་ཙམ་ལ་ཏིལ་གྱི་ཚབ་ཡུངས་ཀར་གྱིས་ཀྱང་རུང་སྟེ་ཞིབ་པར་འོག་ཏུ་འཆད། ཟས་མཆོག་ལ་སོགས་པའི་རྫས་བར